ঋজুদা
ঋজুদা চরিত্রটির স্রষ্টা হলেন বুদ্ধদেব গুহ। ঋজুদার পুরো নাম ঋজু বোস। ঋজুদা বিভিন্ন জঙ্গলে দুঃসাহসিক অ্যাডভেঞ্চার করতে ভালোবাসেন, সঙ্গী হয় রুদ্র, তিতির ও ভটকাই। রুদ্রই এই গল্পগুলির বর্ণনাকারী। প্রধানত পূর্ব ভারতের অরণ্যগুলিই ঋজুদা সিরিজের কাহিনীর প্রেক্ষাপট। ঋজুদাকে প্রথম পাওয়া যায় ১৯৭৩ সালের এপ্রিল মাসে প্রকাশিত "ঋজুদার সঙ্গে জঙ্গলে" উপন্যাসে। ঋজুদা, যিনি একজন প্রাক্তন শিকারী, শিকার ছেড়ে দিয়ে তিনি পশুপাখি সংরক্ষণে উদ্যোগ নেন। ঋজুদার কাহিনীগুলি ভারতের বন, বন্যপ্রাণী এবং এর সৌন্দর্য সম্পর্কে আমাদের অনেক কিছু শেখায়। রচনাগুলি পাঠকদের কিছু নৈতিক জ্ঞানও দান করে। ঋজুদার বইগুলি সব বয়সের পাঠকদের জন্যই সমান আনন্দদায়ক।